- Det har jeg ingen kommentarer til. Sådan lyder det prompte svar fra borgmester i Aalborg Kommune, Thomas Kastrup-Larsen (S), da TV2 Nord spørger ind til, hvordan han forholder sig til søndagens udsagn fra rådmand for Job og Velfærd i Aalborg Kommune, Nuuradiin S. Hussein (S). Her rasede rådmanden mod et valgudspil fra deres eget parti, en plan med skattelettelser for fire milliarder kroner. De skal finansieres ved besparelser hos jobcentrene og i aftalen om vinterhjælp. - Jeg er skuffet, overrasket og målløs over mit partis angreb på jobcentrene - et knæfald af værste skuffe for de borgerlige - hva’ fanden er meningen!!!, skrev Nuuradiin S. Hussein på facebook. Yderligere besparelser Regeringen, SF, Enhedslisten, DF og fem løsgængere indgik i juni måned en aftale om at finde besparelser for 1,1 milliarder kroner ved jobcentrene frem mod 2024. Socialdemokratiet mener altså nu, at der er yderligere besparelser at finde. - Det bliver finansieret krone til krone og indfaset over en årrække. Det er en fornuftig måde at gøre det på, siger finansminister, Nicolai Wammen (S) til TV 2 . Men ifølge Nuuradiin S. Husseins udsagn vil det få store konsekvenser for blandt andet Aalborg Kommunes økonomi. - Man foreslår mindre opfølgning på sygedagpenge området - et forslag som vil få store økonomiske konsekvenser for kommunerne og for samfundet generelt - det vidner om total mangelfuldt kendskab til jobcentrenes kerneopgaver, skriver han i sit facebookopslag søndag. Kommenterer ikke på valgudspil Thomas Kastrup-Larsen vil ikke forholde sig til planen om skattelettelser fra hans partikolleger på Christiansborg: - Det får aldrig nogen ende, hvis jeg skal kommentere på alle udspil under valgkampen, siger den socialdemokratiske borgmester. Heller ikke, hvis planen kan påvirke kommunens økonomi - det er jo blandt andet jobcentrene, der skal financiere skattelettelserne? - Jeg er vant til at være borgmester for Aalborg Kommune, jeg kommenterer på politik i Aalborg Kommune, lyder det fra Thomas Kastrup-Larsen.

Referat:
Socialdemokratiets plan om skattelettelser har fået en hård medfart af en af Thomas Katrup-Larsens (S) egne rådmænd. Borgmesteren vil ikke forholde sig til det.